SKRIFTLIG FORESPØRGSEL E-2684/02

af Freddy Blak (GUE/NGL) til Kommissionen

(26. september 2002)

Om: Afgifter på de europæiske veje

Tyskland har for nylig truffet afgørelse om indførelse af en motorvejsskat pr. 31. juli 2003. Østrig har ligeledes besluttet at indføre en lignende afgift pr. 1. januar 2004. Samtidig planlægger flere EU-medlemsstater lignende tiltag.

På trods af de åbenlyse muligheder for på den vis at bidrage til et modalskift i bl.a. jernbanesektorens favør, vil ovennævnte beslutninger ramme visse medlemsstaters vognmænd hårdere end andre.

Kan Kommissionen derfor gøre rede for, hvordan disse ordninger er forenelige med reglerne for det indre marked, og hvordan de kan forsvares, hvis man tager deres konkurrenceforvridende karakter i betragtning?

Ydermere, hvilke tiltag påtænkes med henblik på indførelse af et ensartet europæisk system for vejafgifter, brændstofafgifter og økopoint?

Svar afgivet på Kommissionens vegne af Loyola de Palacio

(11. november 2002)

I medfør af direktiv 1999/62/EF(1) kan medlemsstaterne på nuværende tidspunkt indføre eller bibeholde vejafgifter og/eller brugsafgifter på tunge godskøretøjer (over 12 tons) for benyttelse af visse infrastrukturer, forudsat at disse afgifter er i overensstemmelse med bestemmelserne i direktivet.

Som nævnt i hvidbogen om den europæiske transportpolitik(2), er transportsektoren hårdt beskattet, men beskatningen er frem for alt uhensigtsmæssig og ulige. Derfor fremhævede Kommissionen, at der er behov for at udforme en mere effektiv politik, så brugerne informeres bedre om de faktiske omkostninger, og for at skabe bedre balance mellem de forskellige transportformer.

For at nå dette mål agter Kommissionen at fremlægge en metodebeskrivelse om, hvilke principper og hvilken strukturering der skal anvendes på infrastrukturbenyttelsesafgifter inden for alle transportformer. På grundlag af dette dokument og de reaktioner, der fremkommer i høringsprocessen, kan der eventuelt fremsættes mere detaljerede regler.

Kommissionen har for nylig vedtaget et forslag(3), som fastlægger kriterier for indførelse af en særskilt afgiftskategori for dieselolie, der anvendes erhvervsmæssigt (dieselolie til erhvervsmæssig brug). Hovedformålet er at skabe en opdeling af afgiftsordningerne i henholdsvis brændstoffer til erhvervsmæssig brug og brændstoffer til privat brug og senest i 2010 at opnå en indbyrdes tilnærmelse i opadgående retning af afgifterne på dieselolie til erhvervsmæssig brug, hvilket skulle begrænse konkurrenceforvridningen mellem markedets aktører.

Hvad angår økopoints, vedtog Kommissionen som følge af konklusionerne fra Det Europæiske Råds møde i Laeken den 20. december 2001 et forslag til forordning(4), hvorefter økopointsystemet forlænges som en midlertidig løsning for 2004. Denne forlængelse indgår som led i beskyttelsen af miljøet i følsomme områder såsom Alpeområdet og er altså kun en overgangsforanstaltning, indtil de ovennævnte relevante foranstaltninger bliver vedtaget

Under alle omstændigheder vil Kommissionen påse, at friheden til at levere transporttjenesteydelser sikres inden for det indre marked, samtidig med at det undgås, at der opstår konkurrenceforvridninger som følge af ensidige beslutninger på området.

(1) Europa-Parlamentets og Rådets direktiv 1999/62/EF af 17. juni 1999 om afgifter på tunge godskøretøjer for benyttelse af visse infrastrukturer, EFT L 87 af 20.7.1999.

(2) Hvidbogen: Den Europæiske transportpolitik frem til 2010 De svære valg, KOM(2001) 370 endelig udg.

(3) Forslag til Rådets direktiv (KOM(2002) 410 endelig udg.), om ændring af direktiv 92/81/EØF og direktiv 92/82/EØF med henblik på indførelse af en særlig afgiftsordning for dieselolie, der anvendes som brændstof til erhvervsformål, og med henblik på tilnærmelse af punktafgifterne på benzin og dieselolie.

(4) Forslag til Europa-Parlamentets og Rådets forordning om indførelse af et økopointsystem, som finder anvendelse i 2004 på lastvogne, der kører gennem Østrig EFT C 103 E af 30.4.2002.